

|  |
| --- |
| **ცვლილება საგადასახადო კანონმდებლობაში** |

**ცვლილება შემოსავლების სამსახურის მიერ საბაჟო მიმართულებით გასაწევი მომსახურებების საფასურებში**

საქართველოს მთავრობის 2022 წლის 14 აპრილის №201 დადგენილებით ცვლილება შევიდა „საჯარო სამართლის იურიდიული პირის – შემოსავლების სამსახურის მიერ მომსახურების გაწევისათვის საფასურებისა და მათი განაკვეთების დამტკიცების შესახებ“, საქართველოს მთავრობის 2010 წლის 30 მარტის №96 დადგენილებაში, რომლის მიხედვით თვითმომსახურებისა და საქონლის წინასწარი (საქონლის საქართველოს საბაჟო ტერიტორიაზე შემოტანამდე) დეკლარირების წახალისების მიზნით, შესაბამისი საბაჟო პროცედურებისთვის მომსახურების საფასურები განისაზღვრა შემცირებული ოდენობებით.

ცვლილებების ამოქმედება გათვალისწინებულია 2022 წლის 14 მაისიდან.

**სიტუაციური სახელმძღვანელოები და მეთოდური მითითებები**

2022 წლის აპრილი თვეში დამტკიცდა რამდენიმე ახალი სიტუაციური სახელმძღვანელო და მეთოდური მითითება:

* **სიტუაციური სახელმძღვანელოები**

საქართველოს ფინანსთა სამინისტროს შემოსავლების სამსახურის მიერ აპრილის თვეში დამტკიცდა შემდეგი სიტუაციური სახელმძღვანელოები:

* + საერთაშორისო კომპანიის სტატუსის მქონე საწარმოს შეღავათი ქონების გადასახადში N 1429;
	+ მაღალმთიან დასახლებაში მუდმივად მცხოვრები პირის შეღავათი საშემოსავლო გადასახადში N 1516;
* **მეთოდური მითითებები**

შემოსავლების სამსახურის უფროსის 2022 წლის 11 აპრილის №9021 ბრძანებით დამტკიცდა მეთოდური მითითება „საქართველოს საგადასახადო კოდექსის 269-ე მუხლის მე-7 ნაწილის და საქართველოს საბაჟო კოდექსის 163-ე მუხლის მე-11 ნაწილის გამოყენების შესახებ“.

აღნიშნული ბრძანებით დამტკიცდა „საქართველოს საბაჟო კოდექსის 165-ე მუხლით, 167-ე მუხლის პირველი და მე-3 ნაწილებითა და 172-ე მუხლის პირველი ნაწილით გათვალისწინებული სანქციებისაგან ამავე კოდექსის 163-ე მუხლის მე-11 ნაწილის საფუძველზე პირის გათავისუფლების ღონისძიებები“, დანართი №1-ის სახით, ასევე „საქართველოს საგადასახადო კოდექსის 274-ე და 282-ე მუხლის პირველი ნაწილის საფუძველზე შეფარდებული ჯარიმისაგან ამავე კოდექსის 269-ე მუხლის მე-7 ნაწილის საფუძველზე პირის გათავისუფლების ღონისძიებები“, დანართი №2-ის სახით.

|  |
| --- |
| **სხვა საკანონმდებლო სიახლეები** |

**ცვლილება საქართველოს სივრცის დაგეგმარების, არქიტექტურული და სამშენებლო საქმიანობის კოდექსში**

საქართველოს პარლამენტმა 2022 წლის 12 აპრილს მესამე მოსმენით მიიღო კანონი საქართველოს სივრცის დაგეგმარების, არქიტექტურული და სამშენებლო საქმიანობის კოდექსში ცვლილების განხორციელების შესახებ. აღნიშნული ცვლილებით ხდება მშენებლობის საჯარო ზედამხედველობის ორგანოს მიერ მიღებული დადგენილებების ზემდგომ ადმინისტრაციულ ორგანოში გასაჩივრების საფუძველზე მიღებული გადაწყვეტილებების მხარეებისათვის ჩაბარების წესის ახლებურად რეგულირება.

განხორციელებული საკანონმდებლო ცვლილებების თაობაზე მეტი ინფორმაცია მოცემულია ჩვენს 2022 წლის თებერვლის მიმოხილვაში საკანონმდებლო ცვლილებების შესახებ. კანონი ამოქმედდა 2022 წლის 1 მაისიდან.

**კანონი მომხმარებლის უფლებების დაცვის შესახებ**

2022 წლის 29 მარტს საქართველოს პარლამენტმა მესამე მოსმენით მიიღო საქართველოს კანონი მომხმარებლის უფლებების დაცვის შესახებ. აღნიშნული კანონის პროექტი ჯერ კიდევ 2019 წლის 12 ივნისს იქნა პარლამენტში ინიცირებული, რათა 2019 წლის 1 სექტემბრამდე შესრულებულიყო საქართველოს კანონმდებლობის, მათ შორის მომხმარებელთა დაცვის შესახებ კანონმდებლობის დაახლოების ვალდებულება ევროკავშირის აქტებთან, მათ შორის დირექტივებთან, რეგულაციებსა და რეკომენდაციებთან.

სწორედ საქართველოსა და ევროკავშირს შორის დადებული ასოცირების შესახებ შეთანხმებით ნაკისრი ვალდებულებების შესრულებით იქნა ნაკარნახევი მომხმარებლის დაცვის მაღალი დონის უზრუნველყოფაზე ორიენტირებული საკანონმდებლო აქტის შემუშავება, რომელიც შექმნის მომხმარებელთა დაცვის ძირითად საფუძველს. კანონი მიზნად ისახავს, რომ მომხმარებელს პროდუქტის თაობაზე მაქსიმალურად ინფორმირებული გადაწყვეტილების მიღების შესაძლებლობა ჰქონდეს. იგი ითვალისწინებს ახალ რეგულაციებს, რომლებიც მოხმარებელს დაიცავს ხელშეკრულების უსამართლო სტანდარტული პირობებისა და უსამართლო კომერციული პრაქტიკისგან, განსაზღვრავს პროდუქტის შეძენისა და მომსახურების მიღებისას მომხმარებლისთვის სავალდებულო ინფორმაციის მიწოდების ვალდებულებას, არეგულირებს სარეწს გარეთ დადებული და დისტანციური ხელშეკრულების პირობებს და განსაზღვრავს ხელშეკრულებაზე უარის თქმის საფუძვლებს.

* **მომხმარებლის უფლებების დაცვა, დარღვევების პრევენცია და სწორი პრაქტიკის წახალისება**

კანონის მიღება მიზნად ისახავს მომხმარებელთა უფლებების დაცვას და ამ მიზნის მიღწევის გზად უპირატესად პრევენციული მექანიზმების გამოყენებაა გათვალისწინებული. კანონის მიზანი არა მოვაჭრის დასჯაა, მის მიერ მომხმარებლის უფლებების დარღვევისთვის, არამედ მისი მიზანია მოვაჭრის მიერ სწორი სავაჭრო პრაქტიკის დანერგვა და წახალისება, რამაც საბოლოოდ კონკურენციის გაზრდას უნდა შეუწყოს ხელი. კანონი მომხმარებლის უფლებების დაცვის მიზნით ითვალისწინებს ნორმატიული აქტების იერარქიასაც და აწესებს, რომ იმ კანონს ენიჭება უპირატესი ძალა, რომელიც მომხმარებლის უფლებების დაცვის უფრო მაღალ სტანდარტს აწესებს.

* **მომხმარებლის დაცვა ხელშეკრულების უსამართლო სტანდარტული პირობებისგან და უსამართლო კომერციული პრაქტიკისგან**

კანონი ერთის მხრივ ადგენს მომხმარებლების დაცვის გარანტიებს ხელშეკრულების უსამართლო სტანდარტული პირობებისგან, ხოლო მეორეს მხრივ ითვალისწინებს შესაბამის პირობებს მოვაჭრეების ინტერესების დასაცავადაც, რათა არ მოხდეს მათი უფლებების და ინტერესების შელახვა. ხელშეკრულების სტანდარტული პირობების მომწესრიგებელი დებულებები გადმოტანილია საქართველოს სამოქალაქო კოდექსიდან, თუმცა უფრო ფართოდ არის მოწესრიგებული ევროკავშირის დირექტივებზე დაყრდნობით.

* **პროდუქტის და მომსახურების შეძენისას ინფორმაციის მიწოდების ვალდებულება**

კანონის თანახმად მომხმარებლისთვის პროდუქტის შესახებ ინფორმაციის მიწოდება წარმოადგენს ერთ-ერთ მნიშვნელოვან ვალდებულებას. მომხმარებელს უფლება აქვს მიიღოს, ხოლო მოვაჭრე ვალდებულია გასცეს ინფორმაცია პროდუქტის დასახელების, მოვაჭრის ვინაობის, პრეტენზიის განხილვის პირობების, პროდუქტის დამზადების თარიღის, ვარგისიანობის, პროდუქტის სრული ფასის, გადახდის, მიწოდებისა და საგარანტიო პირობების, პროდუქტის გამოყენების წესების, ხელშეკრულების ვადის, ციფრული შინაარსის ფუნქციური მახასიათებლებისა და მისი დაცვის, ტექნიკური პასპორტისა და შესაბამისობის დამადასტურებელი დოკუმენტის შესახებ. ინფორმაციის გაცემის მთავარი პრინციპია, რომ იგი იყოს მკაფიო და გასაგები.

* **სარეწს გარეთ და დისტანციურად დადებული ხელშეკრულები და ხელშეკრულებაზე უარის თქმა**

მომხმარებლის უფლებების დაცვის შესახებ კანონი ცალკე არეგულირებს მეწარმის ჩვეულებრივი საქმიანობის ფარგლებს გარეთ და დისტანციურად დადებული ხელშეკრულებების საკითხს და აწესებს მომხმარებლის ინფორმირების დამატებით გარანტიებს. ხელშეკრულების დისტანციურად და ქუჩაში დადების დროს, მოვაჭრეს დამატებით ევალება მომხმარებლისთვის კომუნიკაციის ხარჯების, საჩივრით მიმართვის უფლების, ვალდებულებების შესრულების მინიმალური ვადის და ხელშეკრულებაზე უარის თქმის შემთხვევაში, პროდუქტის უკან დაბრუნებისთვის საჭირო ხარჯების დაფარვის შესახებ ინფორმაციის მიწოდება. კანონის მიხედვით, ხელშეკრულების შესაბამისი პროდუქტის მიღების დროს, მომხმარებელს უფლება აქვს, პროდუქტის მფლობელობაში მიღებიდან 14 დღის განმავლობაში ყოველგვარი საფუძვლის გარეშე უარი თქვას ხელშეკრულებაზე, გარდა კანონით გათვალისწინებული შესაბამისი შემთხვევებისა.

* **მომხმარებლის უფლებების დარღვევის შესწავლა და დარღვევებზე რეაგირება**

კანონი განსაზღვრავს კონკურენციის სააგენტოს უფლებამოსილებებს, სააგენტოს მიერ საქმის შესწავლის პროცედურას, ვადებს და საზღვრებს, მომხმარებელთა ინტერესების დაცვის მიზნით, ასევე ადგენს გადაწყვეტილების მიღების და მისი გამოქვეყნების წესს და სანქციებს კანონის დარღვევისთვის.

* **მტკიცების ტვირთი**

ხელშეკრულების სტანდარტულ პირობებთან დაკავშირებით კანონი ადგენს, რომ მტკიცების ტვირთი ამა თუ იმ პირობის თაობაზე ინდივიდუალური მოლაპარაკებების გამართვის შესახებ ეკისრება მოვაჭრეს.

მტკიცების ტვირთი მოვაჭრეს ეკისრება იმ შემთხვევებში, როდესაც მომხმარებელი სათანადო დასაბუთებით შეძლებს მიუთითოს მის წინააღმდეგ დისკრიმინაციული მიდგომის განხორციელების შესახებ. ასევე პროდუქტის წუნდებასთან დაკავშირებით მომხმარებლის მიერ საქონლის შეძენიდან 6 თვის ვადაში პრეტენზიის განაცხადების შემთხვევაში, საწინააღმდეგოს დამტკიცებამდე იგულისხმება, რომ ნაკლი არსებობდა საქონლის მიწოდებისას. საწინააღმდეგო უნდა დაამტკიცოს მოვაჭრემ.

* **კანონის ამოქმედებასთან დაკავშირებული საკითხები**

კანონის ძირითადი ტექსტის ამოქმედება გათვალისწინებულია 2022 წლის 1 ივნისიდან, ხოლო მომხმარებლის უფლებების დაცვის ინსტიტუციურ გარანტიებთან დაკავშირებული დებულებები ამოქმედდება 2022 წლის 1 ნოემბრიდან.

კანონის ამოქმედებასთან ერთად შესაბამისი ცვლილებები ძალაში შევა საქართველოს სამოქალაქო კოდექსში, კონკურენციის შესახებ კანონში, რეკლამის შესახებ კანონში, ასევე ადმინისტრაციულ საპროცესო კოდექსში.

|  |
| --- |
| **Contact information**Bakertilly Georgia7 Bambis Rigi, 0105, Tbilisi.(+995 32) 2438 999office@bakertilly.gewww.bakertilly.ge |

This newsletter contains information about Legal, Tax and court practice latest updates. Every effort is made to provide accurate and complete information. However, Baker Tilly Georgia cannot guarantee that there will be no errors. These informational materials are not intended, and should not be taken, as legal or tax advice on any particular set of facts or circumstances. Please, contact our professionals for specific Tax or Legal issues.

Baker Tilly Georgia Ltd trading as Baker Tilly is a member of the global network of Baker Tilly International Ltd., the members of which are separate and independent legal entities.